Nyeste dille: Krydstogtsrejser kun for voksne - Avisen.dk
Nyeste dille: Krydstogtsrejser kun for voksne
270 meter partybus på vandet – Scarlet Lady er klar til at give folk en noget anderledes krydstogtsoplevelse. (Foto: PRNewsfoto/Virgin Voyages)
Richard Branson er klar til at stævne ud med helt nyt og vildt koncept i det våde element.
Den 1. april afgår krydstogtsskibet The Scarlet Lady fra Miami – og det er kun for voksne, og det er ingen aprilsnar.
Det er den excentriske milliardær, Richard Branson, som styrer sit imperium ind i nye vande, når han præsenterer verden for sit nyeste koncept: Krydstogstrejser kun for voksne. Ingen skrigende unger, tvære teenagere (medmindre de er fyldt 18 år) og ikke nogen skattejagter og legeland. Togtet er udelukkende for eventyrlystne voksne med hang til fester, kulørte drinks og smag for alt andet end dødssyge buffeter.
En af de eksklusive Rock Star Suiter. Foto: PRNewsfoto/Virgin Voyages
Og priserne er rimelige. Man kan komme af sted på en tre-døgns forpremiere-sejlads for lige omkring 6.000 kroner inklusive mad og drinks. Skal du tatoveres i "Squid Ink Tattoo" koster det dog ekstra.
På et af de mange diskoteker er det som at bevæge sig rundt i en undersøisk verden. Foto: Scanpix
Der er også Gym and Tonic Bar, hvor man udover at komme i form og svede lidt også kan skylle strabadserne ned med drinks, masser af pools indendørs som udendørs og yoga-grotter, kunstgallerier, 20 forskellige restauranter inklusive en drag queen-brunchbar (!), pladespiller-lounges , Rock Star-suiter designet af Tom Dixon og i det hele taget alt det, som man ikke finder på de gængse "pøbel-krydstogter".
Smagfulde designermøbler er et af kendetegnene på Virgin's krydstogtsskibe. Foto: Scanpix
Top DJ's fra hele verden er med altid til at sætte gang i festerne og musik-sværvægteren Mark Ronson (manden bag et utal af kunstnere såsom Amy Winehouse, Lady Gaga, Adele, Lily Allen, Miley Cyrus, Bruno Mars o.m.f.) er hyret ind som musik-konsulent.
I "Squid Ink Tattoo" kan man forevige sin rejse med en tatovering. Foto: Scanpix
Det er planen, at der skal bygges to mere Virgin Cruises – og med samme koncept.
Lige nu gennemgås det enorme skib for de sidste detaljer i Dovers havn i England, inden den stævner mod Miami. Hvornår den lægger til kajs ved en havn i Danmark er uvist. Foto: Scanpix
– Hvis du går om bord og ikke gider feste, så bliv væk, udtaler den evige festabe Richard Branson.
Utrættelige Richard Branson, 69, er en af verdens 250 rigeste mænd, men han sidder nu sjældent og nørkler med sine regnskaber. Foto: Scanpix